b'\n_START_ARTICLE_\nTramoia\n_START_SECTION_\nTeatre Rom\xc3\xa0\n_START_PARAGRAPH_\nEl teatre rom\xc3\xa0 va assimilar la t\xc3\xa8cnica teatral grega, i per tant basava tamb\xc3\xa9 els seus efectes esc\xc3\xa8nics en ganxos, politges i plataformes. Despr\xc3\xa9s de la decad\xc3\xa8ncia de l\'imperi Rom\xc3\xa0 apareix un llarg per\xc3\xadode d\'inactivitat teatral.\n_START_SECTION_\nEdat Mitjana\n_START_PARAGRAPH_\nA l\xe2\x80\x99edat mitjana la tramoia va tenir un paper molt important en les representacions dels misteris, en les quals es segueixen utilitzant mecanismes similars. En el terrat de l\'esgl\xc3\xa9sia estava situada la tramoia alta que era el conjunt de ginys, aparells i efectes per poder desenvolupar la part a\xc3\xa8ria de la representaci\xc3\xb3. Un dels m\xc3\xa9s destacats \xc3\xa9s el Misteri d\xe2\x80\x99Elx.\n_START_SECTION_\nTeatre Barroc\n_START_PARAGRAPH_\nA Espanya els muntatges teatrals del barroc en els corrals de com\xc3\xa8dies eren molt sobris i no hi havia decorats. Tan sols hi havia una senzilla tramoia, que s\'utilitzava per fer les aparicions i els efectes especials m\xc3\xa9s b\xc3\xa0sics. En canvi, les representacions fetes als palaus o a les places p\xc3\xbabliques amb motiu de la festivitat de Corpus Christi estaven farcides de trucs i ginys combinats amb sofisticats decorats i il\xc2\xb7luminaci\xc3\xb3 artificial pels espectacles nocturns. El dramaturg Lope de Vega, creia que es feia un \xc3\xbas abusiu de la tramoia en les com\xc3\xa8dies de sants o de m\xc3\xa0gia, ja que deia que distreia la capacitat dram\xc3\xa0tica del text, i lamentava que el p\xc3\xbablic tan sols desitg\xc3\xa9s escenes on els sants volessin i fessin miracles. De mica en mica els aspectes escenogr\xc3\xa0fics es van perfeccionar i al segle XVIII el teatre postbarroc realitzava representacions molt espectaculars pel que fa a efectes i decorats. Un gran artista escenogr\xc3\xa0fic representatiu d\'aquesta \xc3\xa8poca va ser Cosme Lotti, el qual gr\xc3\xa0cies als seus magn\xc3\xadfics decorats i les seves complicades tramoies es va guanyar el sobrenom de "El Hechizero".\n_START_SECTION_\nPublicacions\n_START_PARAGRAPH_\nLa Tramoia va ser una revista de cr\xc3\xadtica teatral del Pa\xc3\xads Valenci\xc3\xa0 creada l\xe2\x80\x99any 1987 amb la finalitat de divulgar el teatre valenci\xc3\xa0. Estava escrita en castell\xc3\xa0 i catal\xc3\xa0, i dirigida per Antonio Amor\xc3\xb3s S\xc3\xa1nchez. Era de periodicitat trimestral i tenia un tiratge de 1500 exemplars.\n_START_SECTION_\nSales\n_START_PARAGRAPH_\nLa Sala Tramoia est\xc3\xa0 situada a Elx i s\'hi realitzen anualment entre 70 i 80 obres de teatre destinades al p\xc3\xbablic infantil i juvenil.'